### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra KF**

Hvad vil vi gerne opnå? Hvorfor stilles forslaget?

Personer, som får en diagnose indenfor autismespektret i en sen alder, har ofte brug for mere information om hvad en sådan diagnose betyder. Der kan være mange spørgsmål og udfordringer med at forstå sig selv, sine behov og sine muligheder.

Mange af de initiativer vi allerede har i dag koncentrerer sig om børn med autisme, pårørende til folk med autisme eller information til fagfolk. Der er i høj grad fokus på personerne omkring folk med diagnosen – de som skal hjælpe med at sætte rammerne for en bedre tilværelse. Men selve de diagnosticerede bliver mere en anden leds involvering, frem for personen i fokus. Dette kan være meget godt for børn eller personer som har svært ved selv at udtrykke deres behov. Det tager dog selvstændigheden fra dem, som trods alt har formået at gå mange år uden hjælp eller forståelse for den kamp de har måtte kæmpe, ved at kompensere for at passe ind. Der er en grund til, at de er gået under radaren i flere år. De har formået at tage vare på dem selv, hvilket måske har ledt til stress, angst eller depressioner, når kampen blev for hård. Mange af dem som får en sen diagnose, kommer netop til lægen med disse problemer.

Derfor bør der gøres en indsats for at støtte disse mennesker, når de skal lære at forstå dem selv på en ny måde. Det skal ikke være familie, kolleger eller pårørende som skal sætte rammerne for deres liv, men dem selv. De skal lære selv at kunne fortælle deres omgivelser hvad de har brug for. De skal have et pusterum og møde andre ligesom dem. En fagperson kan på ingen måde relatere til en person med autisme på samme måde, som en anden person der har haft mange af de samme udfordringer kan.

Derfor skal vi iværksætte samtalegrupper for sent udredte autister, hvor de kan dele erfaringer og oplevelser med hinanden, for at forstå hvordan deres verdensopfattelse kan afvige fra andres. De skal have hjælp til at kende deres begrænsninger, såvel som de egenskaber netop deres tankegang bidrager til verdenen på. De skal kunne udveksle og tilegne sig konkrete værktøjer til at skabe gode rammer for dem selv.

Fordomme og forudindtagede ideer om autisters behov er desværre mange, men personer på det autistiske spektrum er vidt forskellige og har meget forskelligartede behov. Derfor bør vi ikke kun undervise andre i, hvad autisme er, men også styrke mennesker med diagnosen i at kommunikere deres personlige ønsker.

Derudover skal vi sikre dem professionel hjælp til traumebearbejdelse. Traume opstår ikke kun i katastrofesituationer, men også ved længerevarende psykisk stress eller vedvarende eksklusionsfølelse. Disse mennesker har ofte gået hele livet og følt sig anderledes end alle andre, men har ikke vidst hvorfor. De kan have haft svære problemer med sociale relation, mobning i skolen, gennemførelse af studie eller stabilitet på arbejdsmarkedet. Det kan give lavt selvværd, problemer med tillid til andre mennesker og en misforstået antagelse af, at man ikke kan få et meningsfuldt liv, fordi man bare ikke er lige så god som de andre. Disse senfølger skal tiltales for at vi kan sikre deres velvære og inddrage dem i samfundet på en forsvarlig måde. Dette kan være individuel samtale med en psykolog eller i gruppe.

Vi mener grupperne bør inddeles efter livssituation:

* Unge som er i gang med studie og stadig bor hjemme.
* Unge som er i overgangsfasen til voksenlivet, skal flyttet for sig selv og studerer eller finde deres første arbejde.
* Personer som vil videreuddanne sig, evt. efter længere tid væk fra skolebænken.
* Personer som skal finde arbejde eller arbejder.
* Personer som har eller vil skifte familie.

Tilbuddene skal henvende sig til personer over 15 år og grupperne bør inddeles efter alder, hvis deltagerantallet tillader. Inddeling og overgang fra én gruppe til en anden skal afklares med den enkelte, ved indledende samtaler. Det er den enkelte borger, som har retten til at beslutte hvilken gruppe de gerne vil være en del af. Samtidig bør møder på tværs af grupperne støttes, efter deltagernes eget initiativ. Dette kan være ved udlån af lokaler eller samling af flere grupper ved enkelte lejligheder.

Personer som stadig bor hjemme og hvor familien fylder en stor del af hverdagen, kan medbringe forældre eller pårørende vil infomøder eller enkeltmandssamtaler, efter deltagerens eget ønske. Gruppelederne skal være fagpersoner, som kan bidrage med faglig viden og har de pædagogiske egenskaber til at sikre en konstruktiv samtale. Der kan ligeledes gives infomøder med fagfolk, som har specialiseret viden indenfor autismespektret.

Vi ønsker i samarbejde med foreninger, som har erfaring indenfor feltet, evt. Autisme Ungdom. Derudover bør der gøres en indsats for at inddrage unge foreninger eller organisationer, som kan relatere til de problematikker der er relevante for de unge i dag.

Eventuelle input til hvem, hvad, hvordan og hvor mange ressourcer

Vi ønsker at igangsætte initiativet i starten af 2022 med kommunal støtte til opstart og drift.

Derfor mener Det Konservative Folkeparti:

* Vi skal have en indsats hvor de sent udredte autister selv er i fokus.
* Vi skal sammensætte grupper efter livssituation til samtaler of infomøder.
* Vi skal sikre hjælp til traumebearbejdelse for de udredte.
* Vi skal inddrage frivillige foreninger og organisationer i udarbejdelsen af indsatsen.

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.